CELEX: 32017R0967
Language: lt
Date: 2017-06-08 00:00:00
Title: 2017 m. birželio 8 d. Komisijos įgyvendinimo reglamentas (ES) 2017/967, kuriuo dėl gaminių arba konservų iš tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446

9.6.2017   
            
            
               LT
            
            
               Europos Sąjungos oficialusis leidinys
            
            
               L 146/10
            
         KOMISIJOS ĮGYVENDINIMO REGLAMENTAS (ES) 2017/967
   2017 m. birželio 8 d.
   kuriuo dėl gaminių arba konservų iš tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 64 straipsnio 6 dalį ir 66 straipsnio b punktą,
   kadangi:
   
               (1)
            
            
               Žaliasis Kyšulys yra šalis, kuriai taikoma bendrųjų muitų tarifų lengvatų sistema, Europos Parlamento ir Tarybos reglamente (ES) Nr. 978/2012 (2) nurodyta kaip BLS. Taikant BLS, lengvatinės kilmės taisyklės, išskyrus procedūrines taisykles, nustatytos Komisijos deleguotajame reglamente (ES) 2015/2446 (3);
            
         
               (2)
            
            
               2016 m. rugsėjo 27 d. raštu Žaliasis Kyšulys pateikė prašymą leisti laikinai taikyti nukrypti nuo Deleguotajame reglamente (ES) 2015/2446 nustatytų lengvatinės kilmės taisyklių leidžiančią nuostatą. Prašymas pateiktas dėl metinio 5 000 tonų gaminių arba konservų iš tunų kiekio dvejų metų laikotarpiui nuo 2017 m. sausio 1 d. iki 2018 m. gruodžio 31 d. Pagal prašomą nukrypti leidžiančią nuostatą šie produktai būtų laikomi Žaliojo Kyšulio kilmės, net jeigu jie būtų gaminami ne iš Žaliojo Kyšulio kilmės žuvų, bet būtų gaminami Žaliajame Kyšulyje;
            
         
               (3)
            
            
               prašyme leisti taikyti nukrypti leidžiančią nuostatą Žaliasis Kyšulys paaiškino, kad jo laivynas šiuo metu jo vandenyse tunų sugauna mažai ir, be nukrypti leidžiančios nuostatos, jo turimo laivyno galimybės žvejoti už savo teritorinių vandenų yra ribotos. Be to, tunų žvejybos sezonas trunka tik keturis mėnesius per metus. Dėl to mažėja galimybių sugauti kilmės statusą turinčių tunų. Dar vienas svarbus elementas yra neseniai išplėtota Žaliojo Kyšulio uosto infrastruktūra. Todėl dabar galima tvarkyti didesnius tunų kiekius, taigi tunų žvejybos pramonė turi galimybių augti. Galiausiai prašyme pabrėžti sunkumai, su kuriais susidūrė Žaliasis kyšulys dėl vėluojančio naujo Sąjungos ir Vakarų Afrikos ekonominės partnerystės susitarimo (EPS), kuris parafuotas 2014 m. birželio 30 d., įsigaliojimo. Jame taip pat pabrėžta, kad Žaliajam Kyšuliui reikia leisti taikyti nuo lengvatinės kilmės taisyklių nukrypti leidžiančią nuostatą, kad būtų galima kompensuoti tai, kad vis dar negalima remtis sumavimo taisyklėmis pagal EPS;
            
         
               (4)
            
            
               prašyme pateikti argumentai rodo, kad netaikant nukrypti leidžiančios nuostatos, Žaliojo Kyšulio žuvų perdirbimo pramonės galimybė eksportuoti minimus produktus į Sąjungą pagal BLS iš esmės sumažėtų. Tai galėtų trukdyti toliau plėtotis Žaliojo Kyšulio nedidelių pelaginės žvejybos laivų laivynui ir neleisti ateityje Žaliajam Kyšuliui laikytis šiems produktams taikomų kilmės taisyklių;
            
         
               (5)
            
            
               todėl Žaliajam Kyšuliui turėtų būti suteikta laikina nuostata, leidžianti nukrypti nuo lengvatinės kilmės taisyklių reikalavimo, kad produktai, kuriuose yra ne vien tik toje šalyje gautų medžiagų, laikomi kilusiais iš lengvatomis besinaudojančios šalies, tik jeigu tos medžiagos buvo pakankamai apdorotos arba perdirbtos. Nukrypti leidžianti nuostata turėtų būti taikoma metiniam 5 000 tonų gaminių arba konservų iš tunų kiekiui. Nukrypti leidžiančios nuostatos taikymo trukmė turėtų būti vienų metų laikotarpis, kad būtų galima įvertinti Žaliojo Kyšulio gebėjimus ir pastangas pasirengti laikytis minimų produktų kilmės taisyklių. Jeigu EPS įsigaliotų iki tų vienų metų laikotarpio pabaigos, nukrypti leidžiančios nuostatos galiojimas turėtų baigtis vieną dieną prieš EPS įsigaliojimą;
            
         
               (6)
            
            
               šio reglamento priede nustatyti kiekiai administruojami vadovaujantis Komisijos įgyvendinimo reglamento (ES) 2015/2447 (4) 49–54 straipsniais, kuriais reglamentuojamas tarifinių kvotų administravimas;
            
         
               (7)
            
            
               nukrypti leidžiančią nuostatą turėtų būti leidžiama taikyti su sąlyga, kad Žaliojo Kyšulio muitinė imsis reikiamų priemonių eksportuojamų produktų, kuriems taikoma nukrypti leidžianti nuostata, kiekio patikrinimams atlikti, ir kad ji Komisijai perduos kiekio, dėl kurio pagal šį reglamentą išduoti A formos kilmės sertifikatai, ataskaitą ir minėtų sertifikatų serijos numerius;
            
         
               (8)
            
            
               šiame reglamente numatytos priemonės turėtų įsigalioti kuo greičiau po jo paskelbimo, siekiant atsižvelgti į Žaliojo Kyšulio padėtį ir leisti šiai šaliai nedelsiant pasinaudoti nukrypti leidžiančia nuostata;
            
         
               (9)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypstant nuo Deleguotojo reglamento (ES) 2015/2446 41 straipsnio b punkto ir 45 straipsnio, Žaliajame Kyšulyje iš kilmės statuso neturinčių tunų pagaminti gaminiai arba konservai, kurių KN kodas yra ex 1604 14, laikomi Žaliojo Kyšulio kilmės produktais pagal šio reglamento 2, 3 ir 4 straipsnius.
   2 straipsnis
   1.   Nukrypti leidžianti nuostata taikoma produktams, kurie buvo eksportuoti iš Žaliojo Kyšulio ir deklaruoti išleidimui į laisvą apyvartą Sąjungoje nuo 2017 m. birželio 10 d. iki
   
               a)
            
            
               2018 m. birželio 10 d. arba,
            
         
               b)
            
            
               jeigu Sąjungos ir Vakarų Afrikos ekonominės partnerystės susitarimas, kuris parafuotas 2014 m. birželio 30 d., įsigaliotų 2018 m. birželio 10 d. arba anksčiau, tada vieną dieną prieš EPS įsigaliojimą;
            
         2.   Nukrypti leidžianti nuostata taikoma produktų kiekiui, kuris neviršija priede nurodyto metinio kiekio.
   3.   Nukrypti leidžianti nuostata taikoma, jeigu laikomasi Deleguotojo reglamento (ES) 2015/2446 43 straipsnyje nustatytų sąlygų.
   3 straipsnis
   Šio reglamento priede nustatyti kiekiai administruojami vadovaujantis Įgyvendinimo reglamento (ES) 2015/2447 49–54 straipsniais, kuriais reglamentuojamas tarifinių kvotų administravimas.
   4 straipsnis
   Nukrypti leidžiančią nuostatą leidžiama taikyti toliau nurodytomis sąlygomis.
   
               1.
            
            
               Žaliojo Kyšulio muitinė imasi 1 straipsnyje nurodytų eksportuojamų produktų kiekio patikrinimams atlikti būtinų priemonių.
            
         
               2.
            
            
               A formos kilmės sertifikato, išduoto Žaliojo Kyšulio kompetentingų institucijų remiantis šio reglamento nuostatomis, 4 langelyje įrašoma: „Nukrypti leidžianti nuostata – Įgyvendinimo reglamentas (ES) 2017/967“.
            
         
               3.
            
            
               Žaliojo Kyšulio kompetentingos institucijos kas ketvirtį Komisijai pateikia kiekio, kuriam pagal šį reglamentą buvo išduoti A formos kilmės sertifikatai, ataskaitą ir minėtų sertifikatų serijos numerius.
            
         5 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. birželio 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 269, 2013 10 10, p. 1.
   
      (2)  2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1).
   
      (3)  2015 m. liepos 28 d. Komisijos deleguotasis reglamentas (ES) 2015/2446, kuriuo papildomas 2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 343, 2015 12 29, p. 1).
   
      (4)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).
   
      PRIEDAS
      
                  Kvotos Nr.
               
               
                  KN kodas
               
               
                  TARIC kodas
               
               
                  Prekių aprašymas
               
               
                  Laikotarpiai
               
               
                  Kiekis per metus (neto masė tonomis)
               
            
                  09.1602
               
               
                  ex 1604 14 31 
                  1604 14 36 
               
               
                  10
               
               
                  Paruošti arba konservuoti gaminiai iš tunų (Thunnus albacares) filė
               
               
                  Nuo 2017 6 10 iki 2 straipsnio 1 dalies a ir b punktuose nustatytos datos
               
               
                  5 000